Zāi

A zāy (en arabe الزّي [a'zːaːj]) ye a onzena letra de l'alfabeto arabe (setena en l'orden abchadín). Ye una letra solar.

 Pronunciación 
En arabe se pronuncia como una fricativa alveolar sonora, que no existe en aragonés actual. Manuel Alvar considera que dende o sieglo XI este fonema converchió con o fonema africato alveolar xordo. Os textos alchamiatos encara que fesen servir a letra zāi de seguro que representaban o mesmo fonema que a letra sin.

 Trasliteración 
En os idiomas occidentals como o catalán y o italiano a "zāi" d'os textos arabes gosa trasliterar-se como una z porque o fonema fricativo alveolar sonoro s'escribe con esta letra, letra que en cambio en aragonés, castellano y asturleyonés y gallego representa o fonema interdental /θ/.

En a trasliteración de textos alchamiaus aragoneses ta l'alfabeto latín gosan trasliterar-la como z, letra que en Edat Meya representaba un fonema africau alveolar probablement ya xordo dende o sieglo XI en cuenta d'o que se desveniba en atros iberorromanicos, on yera africau alveolar sonoro.

En biquipedia as palabras arabes con letra zāi se trasliteran con "z" ("necropoli de Chiza").

 Adaptación 
Os arabismos que bi ha en aragonés que en arabe tienen letra zay (por eixemplo "roz", "zafrán" y "zucre") se pronuncian con o fonema interdental de l'actual z.

Os textos alchamiatos tienen una grafía seseyant pa representar as predorso-dentals u africatas alveolars, ye dicir, s'escriben con Sīn y Zai, pero ixo no quiere dicir que os moriscos d'a val meya de l'Ebro seseyasen, mes probablement s'ha interpretar que igual que un parlant d'una luenga iberorromanica en o periodo andaluz sentiba as s sonora y xorda arabes y las adaptaba como una c, ç u z, a lo contrario se desveniba con un morisco que heba d'interpretar a pronunciación romance pa adaptarla a la pronunciación de l'alfabeto arabe con o fonema mes pareixito a la suya orella

En a versión B d'o Poema de Yuçuf, una versión tardana, s'entibocaban escribindo a zay y çin porque os fonemas que representaban ya heban converchito, seguntes Manuel Alvar ya en o sieglo XI. A versión A u versión primerenca si que diferencia os dos fonemas (plaze, plaziole, fazia, dezidex, diziendo, onze con zai y kaçar, kabeças, traiçion, çelar, estonçe con sin), pero s'entiboca en "pozo" que lo escribe con xin.

 Bibliografía 
MENÉNDEZ PIDAL, Ramón, Poema de Yuçuf: Materiales para su estudio, Granada, Universidad de Granada, 1952, págs. 62-63

Categoría:Alfabeto arabe